ኢሕአዲግ መለስም መራው ዐብይ ድርጅታዊ ቁመናውና የሚከተለው ረዕዮተ ዓለም ዲሞክራሲያዊ እርምጃን እንዲወስድ አይፈቅድለትም።ከላይ ወደታች በማዕከላዊ ዕዝ የተገነባ ወታደር መሰል ድርጅት ነው። በድርጅቱ ውስጥ የግለሰቦች ነፃነትና የፈጠራ ችሎታና ሚና ቦታ የላቸውም። በነዚህ ድርጅቶች የውስጥ አሠራረትም ሆነ፣ በግለሰቦች ላይ የመወሰን ሙሉ መብትና ሥልጣን ያለው ሁሉንም የመለመላቸውና ያደራጃቸው ሕወሓት ነው። የግለሰቦችም ቦታና ሚና የሚወሰን በድርጅት ውሳኔ ነው። ኢሕአዲግ የኮሚኒስት ድርጅት በካፒታሊዝም ጭንብል ውስጥ ያለ ድርጅት መሆኑ ግንዛቤ ሊያገኝ ይገባል። ዐብይን ማየት ያለብን በኢሕአዲግ ውስጥ ያደገ፣ የተማረና ለሹመት የበቃ ማደጎው መሆኑን ነው። በርግጥ ድርጅቱ በመጥፊያው ወቅት ውስጥ በመግባቱና በተለይም ከመለስ ሞት በኋላ አመራር የለሽ ሆኖ መቆየቱ፣ በወያኔ ጥርነፋ ውስጥ ለነበሩት የኢሕአዲግ አባል ድርጅቶች፣ በድርጅቱ ውስጥ ዕኩልነትን ለማግኘት አጋጣሚው ተፈጥሯል። ዐብይ የሚመጣበት የኦሕዴድ የዕኩልነት ጥያቄም መልስ የሚያገኝበት ጊዜም ዛሬ ሆኗል። በመሁኑም ለዐብይ ሁለት የቤት ሥራዎች ቀርበውለታል። የመጀመሪያው በኢሕአዲግ ውስጥ የቆየውን የሕወሓትን የበላይነት አስተንፍሶ ፣ በመካከላቸው ዕኩልነትን መፍጠር ነው። ሌላው ሥራው የኢሕአዲግን የወንጀል ገጽታውን በማሰማመር ለኢትዮጵያ ሕዝብ እንደ ስጦታ ያንን አሳምሮ በማቅረብ የኢሕአዲግን የውድቀት ጊዜን ማራዝም ነው። ይህ ጎዳና ባጭር ጊዜ ውስጥ የዐብይንን ማንነት ፍንትው አድርገው የሚያሳዩ ይሆናሉ። የሕልም ተስፋ የጫረባቸው ዜጎችም ወደ እውነተኛው የትግል ዓለም ይመለሳሉ።